Vedlegg til lovnorm for idrettslaget Trønder-Lyn (Organisasjonsnummer: 983 100 511).

Lovnorm for Idrettslaget Trønder-Lyn stiftet 22. mars 1908.

Vedtatt den 22. mars 1908 med senere endringer senest av 13. februar 2001, godkjent i idrettsstyret den 09. april 2001, samt endringsforslag vedtatt på årsmøte 10. mars 2009, 20. mars 2012 og nå dette endringsforslaget vedtatt  på årsmøte 19. mars 2013.

”År 1908, 22. mars samledes – efter endt hop- og langrend – en del ungdommer i Øvre Melhus i Arbeiderlokalet ”Arbeiderforeningen” på Rosmælen for at stifte en idrettsforening eller idrætslag.
Det bestemtes at skiklubben ”Samhold”, som fremdeles existerer, men som dog ikke har vært i virksomhet på en del aar, overgår til og blir at inndrage i det nu stftendes idrætslag, som dog ikke overtar nogen forpliktelse eller ansvar som maate paahvile den nævnte skiklubb.  Det nystiftede lag, som blev givet navnet ”idrætslaget Lyn”, vil komme til at omfatte saavel vinter som sommeridræt.”

Idrettslaget Trønder-Lyn er at allidrettslag som ble stiftet i 1908 og da med navnet Lyn.  Fordi det var tre idrettslag i Norge med samme navn, ble det i 1930 av Sentralforeningen bestemt at det eldste av disse lagene skulle få beholde navnet.  Fra dette tidspunktet ble Lyn endret til Trønder-Lyn.

Vedlegg til § 2 Organisasjon

Tillegg til punkt (4).
I Lov for Norges idrettsforbund og olympiske og paralympiske komite er det et eget kapitel om idrettens barnerettigheter og bestemmelser om barneidrett.  Barneidrett er idrettsaktiviteter for barn til og med det året de fyller 12 år.  Utviklingsplan for de forskjellige aldersgrupper er der spesifisert.  Hovedmålet er at alle som driver barneidrett bør følge en felles utviklingsplan for å sikre barna størst mulig variasjon og muligheter for stor bevegelseserfaring.

Idrettslaget Trønder-Lyn ønsker at kravet om variasjon blir gjennomført ved at ingen avdelinger/idrettsgren skal utøve helårsidrett for barn under 12 år.  Nærmere overholdelse av dette kravet skal avdelingene bli enige om gjennom sportslig utvalg.

Vedlegg til § 15, Årsmøtets oppgaver.

1. Tillitsvalgte i IL Trønder-Lyn velges for 2 år om gangen, med unntak av leder i Hovedstyret som velges for 1 år.  Alle tillitsvalgte velges til fastlagte funksjoner.  For å sikre kontinuitet i styrets arbeid, er det en målsetting at det skal bli slik at styremedlem og sekretær velges et år, mens nestleder og kasserer velges det neste året.
2. Så fremt avdelinger ikke har egne årsmøter, velges minimum avdelingsleder og kasserer til disse.
3. Laget velger et styremedlem til AL Kjeller`n, samt 2 representanter til årsmøte i AL Kjeller`n.

Vedlegg til § 18, Idrettslagets styre.

Ad pkt (2) b om økonomistyring.

Hovedprinsipper for fordeling av inntekter og kostnader.
Inntekter som for eksempel Kommunale tilskudd, LAM-midler fra Norges idrettsforbund, sponsormidler, merverdiavgiftskompensasjon, midler fra grasrotandelen til Norsk Tipping skal fordeles i henhold til en fordelingsnøkkel som vedtas på Årsmøte.  Det kan vedtas at enkelte midler kan tilføres Hovedstyret i sin helhet.

Tilskudd mottatt for nyanlegg og rehabilitering: Eventuelt overskudd ved mottak av slike tilskudd skal deles likt mellom aktuell avdeling og Hovedstyret.  (Dette kan oppstå på anlegg der det i stor grad har vært dugnadsarbeider).

Inntekter ved utleie av anlegg går til den avdelingen som bruker anlegget i sin idrett og som har ettersyn med anlegget.   Hovedstyret og andre avdelinger eller grupper i Trønder-Lyn kan etter avtale med aktuell avdeling bruke anlegget uten å betale leie.  Anlegget kan ikke leies ut slik at det blir til hinder for idrettslig aktivitet i IL Trønder-Lyn.  Hovedstyret holdes orientert om omfanget av utleie.  Det forventes at eventuelle overskudd av utleie blir brukt til å holde anlegget vedlike.

Avdelingene beholder parkeringsinntekter på anleggene.

I utgangspunktet betaler avdelingene sine egne utgifter, også utgifter på anleggene.
Hovedstyret betaler alle lagets forsikringer som gjelder anlegg og maskinelt utstyr.
Hovedstyret betaler leieutgifter til grunneiere som det er inngått leieavtaler med.
Hovedstyret betaler utgifter i forbindelse med regnskapsføring.
Avdelingene betaler brøyteutgifter ved anleggene.
Avdelingene betaler strømutgifter på anleggene.

Sikkerhetsfond
IL Trønder-Lyn skal kontinuerlig arbeide med å bygge opp et fond (egenkapital) for å sikre følgende målsettinger:
· Sikre handlefrihet for idrettslaget
· Unngå å ta opp lån i bank.
· Ha økonomisk sikkerhet til å håndtere uforutsette utgifter og hendelser.
· Sikre finansiering av nyanlegg og rehabilitering av eksisterende anlegg.
· Gi interne lån til selskapets avdelinger ved behov.
Fondsmidlene plasseres på høyrentekonto i bank og blir klassifisert som bundet egenkapital i regnskapet.

Vedlegg til § 12, Grupper/avdelinger/komiteer.

Hovedstyret koordinerer barneidretten i samarbeid med avdelingene og etter retningslinjer gitt av Norges Idrettsforbund.

Idrettslaget er organisert med følgende avdelinger underlagt Hovedstyret:
· Fotball
· Håndball
· Ski (herunder Skiskyting)
· Trim


Kvål, 20.03.2024
